Persida
Principalele mijloace artistice folosite în roman sunt portretul literar și dialogul. Slavici creează portrete caracterologice ample, fiind preocupat să scoată în evidență trăsăturile morale ale personajelor care sunt puse în legătură cu trăsăturile fizice prin intermediul comparațiilor și comentariilor. Cele mai reușite sunt portretele personajelor energice, de aceea figura pregnantă a romanului este Mara și nu fiica ei, Persida. Prin manevrarea cu talent a procedeelor dramatice sunt create înfruntări spectaculoase cu dialoguri abile, cu gesturi și tăceri expresive și fără replici de prisos. Astfel, prezentarea interacțiunilor umane și a frământărilor sufletești întregesc portretele personajelor.